Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 295/12)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Niederösterreich”

Viitenumero: PDO-AT-A0221-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

Kuvaus ja perustelut

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Niederösterreich

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

5. Laatukuohuviini

4. Viini(e)n kuvaus

Alkuperänimitystä ”Niederösterreich” voidaan käyttää viinistä ja laatukuohuviinistä sekä Sekt-kuohuviinistä. Niederösterreich-viiniä valmistetaan ensisijaisesti ”laatuviininä”. Rypälemehun ominaispainon on tällöin oltava vähintään 15° Klosterneuburger Mostwaage -astetta (= 9,5 tilavuusprosenttia). Todellinen alkoholipitoisuus on vähintään 9 tilavuusprosenttia ja vähimmäishappopitoisuus 4 g /l. Muut analyyttiset ominaisuudet esitetään tuote-eritelmässä.

Niederösterreich-viiniä valmistetaan myös esimerkiksi merkinnöillä ”Kabinett”, ”Spätlese” ja ”Eiswein” varustettuina viineinä. Viinien ominaisuudet voivat vaihdella suuresti viljelyalojen eri maaperätyyppien mukaan. Niiden kirjo ulottuu seudulle luonteenomaisesta pippurisesta, raikkaasta Grüner Veltliner -viinistä voimakkaiden ja täyteläisten puutynnyrissä kypsytettyjen valkoviinien kautta hedelmäisiin punaviineihin.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a) Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Niederösterreich” viineille sallitaan kaikki viininvalmistusmenetelmät, joista säädetään suojatulla alkuperämerkinnällä varustetun viinin osalta asetuksissa (EU) 2019/934 ja (EU) 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) 2019/934 ja (EU) 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) 2019/934 ja (EU) 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b) Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Niederösterreich” maantieteellinen alue kattaa koko Ala-Itävallan osavaltion Itävallassa.

7. Pääasiallinen rypälelajike / pääasialliset rypälelajikkeet

Zweigelt – Rotburger

Grüner Veltliner – Weißgipfler

Zweigelt – Blauer Zweigelt

8. Yhteyden/yhteyksien kuvaus

Wachaun jyrkät peruskalliorinteet vaihtuvat viereisen Kremstalin itäosassa lössipenkereiksi, joita on myös Traisentalissa, Kamptalissa ja Wagramin lähistöllä. Kamptalissa esiintyy myös vulkaanisia maalajeja. Säähän vaikuttaa kuuma Pannonian ilmasto idässä ja Waldviertelistä puhaltavat kylmät virtaukset.

Ala-Itävallan viininviljelyalueen tuotantorakenteelle tunnusomaisia ovat perheyrityksinä toimivat viinitilat, jotka jalostavat pääosin oman tuotannon rypäleitä ja myyvät niitä usein myös suoraan tilalta. Vilkkaan matkailun ja viinintuotannon välillä on vahva yhteys. Muutamat harvat suuryritykset (viininvalmistamot ja viininviljelijöiden osuuskunnat) täydentävät perheyritysten leimaamaa tuotantorakennetta. Ala-Itävallan viininviljelyalueella tuotettavasta viinistä lähes 80 prosenttia on valkoviiniä. Punaviiniäkin viljellään pääasiassa Pannonian ilmaston leimaamassa Ala-Itävallan osassa sekä Wienin etelä- ja itäpuolella. Punaviinien vallitsevina lajikkeina ovat hedelmäinen Zweigelt ja mausteinen Blaufränkisch. Valkoviinien valikoima ulottuu raikkaista, hedelmäisistä viineistä, kuten tyypillisesti pippurinen Grüner Veltliner, voimakkaisiin, täyteläisiin viineihin, joita kypsytetään perinteisessä puu- tai tammitynnyrissä. Kallioperästä rapautuneet maalajit ja vulkaaniset maalajit kasvattavat mineraalisia, mausteisia viinejä, ja penkereiden lössikerrostumat puolestaan varsin pehmeitä ja täyteläisiä viinejä. Päivä- ja yölämpötilojen erojen taustalla ovat kuuma Pannonian ilmasto ja öitä viilentävät Waldviertelistä tulevat virtaukset. Ne antavat viineille erityistä hapokkuutta.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaisesti alkuperämerkinnällä ”Niederösterreich” varustettua viiniä voidaan Sekt-kuohuviiniä ja laatukuohuviiniä lukuun ottamatta saattaa markkinoille vain laatuviinin tarkastusnumerolla (staatliche Prüfnummer) varustettuna. Tarkastusnumeron myöntämiseksi kaikista viineistä, jotka on määrä saattaa markkinoille alkuperämerkinnällä ”Niederösterreich” varustettuna, otetaan näyte, jolle tehdään analyyttiset ja aistinvaraiset tutkimukset (järjestelmällinen valvonta). Aistinvaraisessa tutkimuksessa viinit tutkii virallinen viininmaistajien arviointikomitea. Virallinen arviointikomitea koostuu kuudesta viininmaistajasta ja komitean puheenjohtajasta. Näytteet annetaan viininmaistajille nimettöminä. Tarkastuslomakkeelle on merkitty vain arviointiin tarvittavat tiedot, kuten perinteinen nimitys (laatuviini, Spätlese jne.), lajike ja vuosikerta. Viininmaistajat arvioivat oman kokemuksensa ja käytettävissä olevien vertailuviinien perusteella, ovatko tutkittavat viinit lajikkeelle, vuosikerralle ja perinteiselle nimitykselle tunnusomaisia ja kaupan vaatimusten mukaisia (virheettömiä). Makua koskevaan kysymykseen vastataan joko KYLLÄ tai EI. Kielteinen arvio on perusteltava kirjallisesti. Näyte täyttää vaatimukset aistinvaraisten ominaisuuksien osalta, kun maistajien enemmistö on antanut myönteisen arvion. Jos arviot jakautuvat tasan eli 3:3, näyte annetaan toisen arviointikomitean arvioitavaksi. Jos arviot jakautuvat toistamiseen tasan, arviointitulos katsotaan kielteiseksi.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.